Hatály: 2018. II. 21. - 
Budapest Főváros XI. Kerület Újbuda Önkormányzata Képviselő-testülete 2/2017. (I. 27.) önkormányzati rendelete
a 2017. évi költségvetésről
Budapest Főváros XI. Kerület Újbuda Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:
I. Fejezet
Az Önkormányzat kiadásainak és bevételeinek főösszege, a hiány mértéke és finanszírozásának módja
1. § (1) Budapest Főváros XI. Kerület Újbuda Önkormányzata (a továbbiakban: Önkormányzat) Képviselő-testülete az Önkormányzat 2017. évi költségvetésének
a) kiadási főösszegét                        29 023 296 E Ft-ban,
b) bevételi főösszegét                       29 023 296 E Ft-ban
állapítja meg a (2) bekezdésben foglalt részletezettséggel.
(2) Az Önkormányzat
a) költségvetési kiadási főösszegét          27 885 498 E Ft-ban,
b) költségvetési bevételi főösszegét         21 484 213 E Ft-ban,
c) költségvetési egyenlegét (hiányát)       - 6 401 285 E Ft-ban,
d) finanszírozási kiadását                    1 137 798 E Ft-ban,
e) finanszírozási bevételét                   7 539 083 E Ft-ban
állapítja meg.
(3) Az Önkormányzat (2) bekezdés c) pontja szerinti költségvetési hiányának finanszírozását a 2. melléklet III. pontja szerint biztosítja.
2. § (1) Az Önkormányzat összevont tervezett kiadásait kiemelt előirányzatok szerinti bontásban az 1. mellékletben foglaltak szerint állapítja meg.
(2) Az Önkormányzat összevont tervezett bevételeit kiemelt előirányzatonként a 2. mellékletben foglaltak szerint állapítja meg.
(3) Az Önkormányzat felújítási kiadásait felújításonként a 3. melléklet szerint hagyja jóvá.
(4) Az Önkormányzat beruházási kiadásait beruházásonként a 4. mellékletben foglaltak szerint fogadja el.

(5) Az Önkormányzat 2017. évi kiadási előirányzatait, valamint bevételi előirányzatait kiemelt előirányzatonként az 5. mellékletben foglaltak szerint fogadja el.
(6) Az Önkormányzat egyes kiadási előirányzatainak, valamint a céltartalékok részletezését a 6. mellékletben felsoroltak szerint hagyja jóvá.
(7) A Polgármesteri Hivatal kiadási előirányzatait, valamint bevételi előirányzatait kiemelt előirányzatonként a 7. mellékletben foglaltak szerint fogadja el.
(8) Az Önkormányzat irányítása alá tartozó költségvetési szervek kiadási és bevételi előirányzatait a 8. mellékletben foglaltak szerint fogadja el.
(9) Az Önkormányzat 2017. évi bevételeinek, kiadásainak működési - felhalmozási mérlegét a 9. mellékletben rögzítettek szerint állapítja meg.
(10) Az Önkormányzat által irányított költségvetési szervek engedélyezett létszámát a 10. mellékletben foglaltak szerint határozza meg.
(11) Az Önkormányzat 2017. évi európai uniós és Norvég Alap támogatási programjait a 11. melléklet szerint fogadja el.
(12) A Képviselő-testület a helyi adókról szóló 1990. évi C. törvény 45. §-ában kapott felhatalmazás alapján központi és helyi adóbevételek beszedésének ösztönzésére érdekeltségi célú keretet hagy jóvá. Az anyagi ösztönzés és érdekeltség szabályozását a 12. melléklet tartalmazza.
(13) A költségvetés az Önkormányzat, valamint az általa irányított költségvetési szervek költségvetési bevételeit és költségvetési kiadásait kötelező feladatok, önként vállalt feladatok, állami (államigazgatási) feladatok szerinti bontásban tartalmazza.
II. Fejezet
A költségvetés végrehajtásának szabályai
1. Általános szabályok
3. § (1) Az Önkormányzat Képviselő-testülete (a továbbiakban: Képviselő-testület) a költségvetési rendeletét negyedévenként, munkatervében elfogadott időpontokban módosítja, rendkívüli esetben a Képviselő-testület és szervei Szervezeti és Működési Szabályzatáról szóló rendeletben szabályozott módon.
(2) A 8. §, valamint a 10. § szerint végrehajtott előirányzat-átcsoportosítások a 3. § (1) bekezdése szerinti költségvetési rendelet módosítások során átvezetésre kerülnek.
2. Költségvetési szervek
4. § Az Önkormányzat által beszedett adókra vonatkozó méltányossági kérelmek teljesítésére a tervezett adóbevételek 1,05%-a fordítható, a részletfizetések következtében további 1,05%-a terhelheti a 2017. évi költségvetés adóbevételét.
5. § (1) A Képviselő-testület - Magyarország 2017. évi központi költségvetéséről szóló 2016. évi XC. törvény 59. § (6) bekezdésében foglaltak alapján - a hivatalánál foglalkoztatott köztisztviselőkre vonatkozóan az illetményalapot 2017. évben 47 000 Ft-ban állapítja meg 2017. január 1-től.
(2) Az Önkormányzat irányítása alá tartozó költségvetési szerveknél jutalmazásra - ide nem értve a (3) bekezdésben foglalt jutalmazást - az egységes rovatrend K1101. Törvény szerinti illetmények, munkabérek rovat eredeti előirányzatának 24%-áig vállalható kötelezettség.
(3) Pályázati források bevonásával végrehajtott projektekhez kapcsolódó jutalmazásra a pályázati elszámolások során személyi juttatásra jóváhagyott összegig vállalható kötelezettség.
6. § (1) Újbuda Önkormányzata a fenntartásában működő szociális és gyermekjóléti intézményekben (Egyesített Bölcsődei Intézmények, Újbudai Humán Szolgáltató Központ, Újbudai Idősek Háza, Újbudai Szociális Szolgálat) foglalkoztatott munkatársak részére önkormányzati szakmai pótlékot biztosít.
(2) Az önkormányzati szakmai pótlék összege
a) szociális és egészségügyi feladatot ellátó felsőfokú végzettségű szakdolgozók esetében havi 12 000 Ft,
b) szociális vagy gyermekjóléti feladatot ellátó felsőfokú végzettségű szakdolgozók esetében havi 8000 Ft,
c) szociális vagy gyermekjóléti feladatot ellátó középfokú végzettségű szakdolgozók esetében havi 6000 Ft,
d) a személyes gondoskodás feladatainak ellátásában közvetlenül résztvevő technikai munkatársak esetében havi 4500 Ft.
(3) A pótlék kifizetésére évente két alkalommal, június és november hónapban, alkalmanként hat havi összeg figyelembevételével kerül sor. A kifizetéskor egy-egy munkatárs esetében legfeljebb az intézményben munkavállalóként töltött hónapok számát lehet figyelembe venni.
(4) Az évi rendes szabadság kivételével a tizenkettő munkanapot egybefüggően meghaladó távollét időszakát érintő hónapokat a (3) bekezdés szerinti kifizetésnél nem lehet figyelembe venni.
3. A költségvetés végrehajtásának speciális szabályai
7. § (1) Gazdálkodási céltartalék az Önkormányzat és az irányítása alá tartozó költségvetési szervek évközi zavartalan működése biztosítása érdekében, a költségvetési év során felmerülő önkormányzati feladatok végrehajtásához jelentkező kiadásokra, működési zavarok elhárítására használható fel. A gazdálkodási céltartalék forrást biztosít továbbá a költségvetési év során megvalósítandó egyéb beruházás, felújítási feladat fedezetére vagy jóváhagyott felhalmozási célú feladat előirányzatának emelésére is. A céltartalék felhasználásáról a Polgármester dönt.
(2) Normatíva visszafizetési kötelezettségre és kamataira képzett céltartalék teljes előirányzatának felhasználását a Polgármester engedélyezi a Magyar Államkincstár határozatának, vagy a normatíva elszámolások figyelembevételével.
(3) Pályázati céltartalék fedezetet nyújt az Önkormányzat által benyújtott európai uniós és egyéb pályázatok önrészének biztosításához, pályázatok előkészítésének kiadásaira, melynek felhasználásáról a Polgármester dönt esetenként 10 M Ft összegig, melyről a Képviselő-testületet a soron következő költségvetési rendelet-módosításban tájékoztatja. A 10 M Ft összeg feletti felhasználásról a Képviselő-testület dönt.
(4) Nyári napközis tábor pedagógus megbízási díjak és járulékai céltartalék évközben előirányzat-átcsoportosítással kerül a tényleges kiadási előirányzatra. A céltartalék teljes összegének felhasználását a Polgármester engedélyezi.
(5) Intézményvezetők személyi juttatása, jutalmazása céltartalék jóváhagyott teljes összegének felhasználásáról a Polgármester dönt. Nem adható béremelés és jutalom azon költségvetési szerv vezetőnek, aki az költségvetési szervek gazdálkodására vonatkozó jogszabályokat megszegi, és ennek ténye a vonatkozó jogszabályok szerint megállapításra kerül.
(6) Önkormányzat irányítása alá tartozó köznevelési intézmények (óvodák) technikai dolgozóinak kerületi pótléka céltartalék felhasználása két részletben történhet meg a Polgármester jóváhagyásával.

(7) Támogatások céltartaléka biztosít fedezetet évközben a Képviselő-testület vagy a Polgármester által, pályázat útján vagy egyedileg odaítélt támogatásokra. A céltartalék teljes összegének felhasználása az arra jogosultak döntése alapján történik.
(8) Intézmények eszközbeszerzése céltartalék évközben előirányzat-átcsoportosítással kerül a tényleges kiadási előirányzatokra. A céltartalék teljes összegének felhasználását a Polgármester engedélyezi.
(9) Az Általános tartalék felhasználásáról a Polgármester dönt esetenként 5 M Ft összegig, az ezt meghaladó összegű felhasználás képviselő-testületi hatáskör.
(10) Az Intézmények 2017. évi bérkompenzációja előleg céltartalék szolgál a Magyar Államkincstár által év elején folyósított nettó kompenzáció előleg elkülönítésére, mely összeg felhasználására december hónapban, a Magyar Államkincstárral történő elszámolás, (visszavonás) alapján a 2017. évi nettó finanszírozás keretében kerül sor. A céltartalék felhasználását a Polgármester engedélyezi.
4. Előirányzat-átcsoportosítás a Polgármester hatáskörében
8. § (1) A Képviselő-testület az államháztartásról szóló 2011. évi CXCV. törvény (a továbbiakban: Áht.) 34. §-a alapján előirányzat-átcsoportosítási jogot ruház át a Polgármesterre.
(2) A Polgármester a jóváhagyott költségvetés kiemelt előirányzatain belül és között, valamint a költségvetési szervek, továbbá a költségvetési szervek és az Önkormányzat között előirányzat átcsoportosítást hajthat végre, különösen
a) a feladatellátás csökkenése miatt,
b) évközben jelentkező új feladatellátás és indokolt többletigény esetén,
c) a feladatellátás tervezett módjának változása esetén,
d) a céltartalékok felhasználása esetén.
5. Előirányzatok módosítása, átcsoportosítása költségvetési szerveknél
9. § Az Önkormányzat irányítása alá tartozó költségvetési szerv a kiadási és bevételi előirányzatok módosítását, átcsoportosítását az Áht. 30. §-a, 34. §-a és 35. §-a, valamint az államháztartásról szóló törvény végrehajtásáról szóló 368/2011. (XII. 31.) Korm. rendelet 35. §-a, 36. §-a, 42. §-a, 43. §-a, 43/A. §-a és 44. §-a szerint végezheti.
10. § (1) A költségvetési rendelet szerint jóváhagyott, költségvetési szervek által felhasználható felújítási, beruházási előirányzatokon belül, valamint felújítási, beruházási és dologi kiemelt előirányzatok között - a jóváhagyott feladat végrehajtásának kötelezettségével - feladatonként 500 E Ft-ot meg nem haladó mértékben a költségvetési szerv saját hatáskörében előirányzat-átcsoportosításra jogosult, míg ezt meghaladó mértékben a Polgármester előzetes engedélye szükséges.
(2) A közhatalmi bevételek, az intézményi működési bevételek és a felhalmozási célú bevételek esetében a Képviselő-testület előzetes engedélyt ad az Önkormányzat irányítása alá tartozó költségvetési szerveknek arra, hogy az eredeti, vagy - ha az módosításra került - a módosított bevételi előirányzaton felüli, negyedévenként 500 E Ft-ot meg nem haladó pénzügyileg teljesült többletbevétellel, de éves szinten legfeljebb 1 000 E Ft összegig saját hatáskörben előirányzat-módosítást hajtsanak végre és az előirányzatot felhasználják. E fölött a többletbevétel a Képviselő-testület hatáskörében végrehajtott előirányzat-módosítás után használható fel.
6. A létszámengedélyezés szabályozása
11. § A költségvetési szerv költségvetésében jóváhagyott, engedélyezett létszám év közben csak képviselő-testületi döntés alapján változhat.
7. Pénzellátás, pénzgazdálkodás
12. § (1) A költségvetési szervek a költségvetésben meghatározott finanszírozási összeg gazdaságos felhasználása érdekében az általuk készített éves likviditási terv alapján minden hónapban felhasználási limitet kapnak. A havi fel nem használt limitek a következő hónapra átvihetők.
(2) Amennyiben a költségvetési szervek a költségvetés egyéb előirányzataiból részesülnek, úgy felhasználási limitjük az előirányzat-módosítást követően a következő hónapban az adott összeggel megemelkedik.
13. § (1) Az Önkormányzat és az irányítása alá tartozó költségvetési szervek - az Áht. 85. §-a alapján - a kiadásokat az alábbi esetekben teljesíthetik készpénzben:
a) a készlet- és kis értékű tárgyi eszköz beszerzések, a kiküldetési, reprezentációs kiadások, továbbá egyes kisösszegű szolgáltatási kiadások, az Önkormányzat és a költségvetési szervek pénzkezelési szabályzatában meghatározott házipénztári keret nagyságára is figyelemmel,
b) a társadalom- és szociálpolitikai juttatások, az ellátottak pénzbeli juttatásai és
c) személyi juttatások egyes tételei, amennyiben fizetési számla nem áll rendelkezésre.
(2) A házipénztárban történő kifizetés havonta és szerződésenként nem haladhatja meg az adózás rendjéről szóló 2003. évi XCII. törvény 38. §-ában rögzített összeget.
8. Pénzintézeti kapcsolatok
14. § A Képviselő-testület felhatalmazza a Polgármestert arra, hogy a költségvetés végrehajtása során az átmenetileg szabad pénzeszközöket a bevételek növelése céljából betétként elhelyezze, vagy abból értékpapírt vásároljon, mellyel a fizetőképességet nem veszélyeztetheti.
III. Fejezet
Záró rendelkezések
15. § Ez a rendelet a kihirdetését követő napon lép hatályba.
16-17. §

 dr. Hoffmann Tamás s. k.
polgármester	 Vargáné dr. Kremzner Zsuzsanna s. k.
jegyző